“เอ็คโก”หันลงทุนโรงไฟฟ้าต่างประเทศมากขึ้น
โพสต์ทูเดย์-&#8220;เอ็คโก&#8221;หันลงทุนโรงไฟฟ้าต่างประเทศมากขึ้นปีหน้าไม่ต่ำกว่าโครงการละ 4,000-5,000 ล้านบาท เล็ง 3 ประเทศ เวียดนาม-อินโดนีเซีย-ลาว
4 ธ.ค. 2552

โพสต์ทูเดย์-“เอ็คโก”หันลงทุนโรงไฟฟ้าต่างประเทศมากขึ้นปีหน้าไม่ต่ำกว่าโครงการละ 4,000-5,000 ล้านบาท เล็ง 3 ประเทศ เวียดนาม-อินโดนีเซีย-ลาว
นายนิวัติ   อดิเรก   ผู้ช่วยกรรมการผู้จัดการใหญ่พัฒนาธุรกิจ  บริษัทผลิตไฟฟ้า (เอ็คโก)  เปิดเผยถึงนโยบายการลงทุนธุรกิจพลังงานในปี2553 ว่า เอ็คโกจะให้ความสำคัญกับการลงทุนในต่างประเทศมากขึ้น เนื่องจากความต้องการใช้ไฟฟ้าในประเทศยังชะลอตัวลงตามภาวะเศรษฐกิจจึงยังไม่ให้น้ำหนักในการลงทุนในประเทศเท่าใดนัก โดยประเทศเป้าหมายที่จะเข้าไปเจรจาธุรกิจเพิ่มเติมได้แก่ เวียดนาม และอินโดนีเซีย  ซึ่งส่วนใหญ่จะเป็นโรงไฟฟ้าถ่านหิน
ทั้งนี้ที่ผ่านมาเอ็คโกได้เข้าไปขยายธุรกิจโรงไฟฟ้าในต่างประเทศมาแล้ว เช่น โครงการโรงไฟฟ้าถ่านหินที่ประเทศฟิลิปินส์ จำนวน2แห่ง และโรงไฟฟ้าพลังน้ำในประเทศลาว   ซึ่งเหตุผลที่สนใจจะเข้าไปลงทุนโรงไฟฟ้าในอินโดนีเซียและเวียดนาม เพราะเห็นว่ามีประชากรจำนวนมากแต่กำลังผลิตไฟฟ้ายังต่ำเกินไป น่าจะเป็นโอกาสดีที่เอ็คโกจะเข้าไปเจรจาทั้งในรูปของพันธมิตรธุรกิจ หรือการเข้าไปร่วมลงทุนโรงไฟฟ้าได้
”อย่างน้อยการลงทุนในโรงไฟฟ้าต่างประเทศปีหน้าจะได้หนึ่งโครงการ โดยเฉพาะในอินโดนีเซีย  มีการเจรจาไว้แล้ว 2-3 โครงการ เฉลี่ยใช้เงินลงทุนประมาณ 150 ล้านเหรียญสหรัฐหรือ 4,000-5,000  ล้านบาท  ส่วนในเวียดนามก็ยังอยู่ระหว่างการเจรจายังไม่ขอเปิดเผยรายละเอียด   เป็นโรงไฟฟ้าถ่านหินและพลังน้ำ”นายนิวัติ กล่าว
สำหรับการลงทุนโรงไฟฟ้าในลาวเป็นประเทศที่เอ็คโกให้ความสนใจอยู่แล้วและมีความคุ้นเคยเป็นอย่างดี โดยล่าสุดโครงการโรงไฟฟ้าน้ำเทิน 2 กำลังการผลิตรวม 1,075 เมกะวัตต์ ที่ได้เข้าไปร่วมทุนกับพันธมิตรจะสามารถเดินเครื่องการผลิตได้ในเดือนมี.ค.2553  ซึ่งอาจล่าช้ากว่าแผนเดิมที่กำหนดไว้จะเริ่มผลิตและจ่ายไฟฟ้าเข้าระบบได้ในวันที่ 15 ธ.ค.2552 เนื่องจากมีปัญหาทางด้านเทคนิค จำเป็นต้องตรวจสอบแก้ไขให้มีความพร้อมมากที่สุด  แต่จะไม่กระทบกับการจ่ายไฟฟ้าเข้าระบบในภาคตะวันออกเฉียงเหนือ เพราะความต้องการใช้ไฟฟ้าในช่วงนี้ไม่เพิ่มขึ้น 
นายนิวัติ กล่าวว่า การเลื่อนโครงการโรงไฟฟ้าน้ำเทิน2ออกไปนั้น จะไม่กระทบกับรายได้ของกลุ่มเอ็คโก แต่การรับรู้รายได้จะช้าออกไปเล็กน้อย    ซึ่งอาจจะมีค่าปรับจากการไฟฟ้าฝ่ายผลิตแห่งประเทศไทย (กฟผ.) ในฐานะที่เป็นผู้ซื้อไฟฟ้าจากธครงการดังกล่าวในสัดส่วน95%  แต่เอ็คโกจะได้รับการชดเชยจากสัญญาก่อสร้างและเป็นหน้าที่ของผู้รับเหมาที่ต้องรับผิดชอบ 
นอกจากนี้ยังสนใจเข้าไปลงทุนโรงไฟฟ้าพลังงน้ำขนาดเล็กๆตั้งแต่ 60-100 เมกะวัตต์  ซึ่งมีผู้ได้รับสัมปทานไปแล้วแต่ยังไม่ได้มีการก่อ่สร้างหรือเริ่มโครงการ เพราะเอกชนบางรายยังมีปัญหาเรื่องเงินลงทุน ดังนั้นจึงเป็นโอกาสดีที่เอ็คโกจะเข้าไปขอเจรจาเป็นพันธมิตรในแต่ละโครงการ